รัฐบาลไทย-ข่าวทำเนียบรัฐบาล-คณะกรรมการธุรกรรมทางอิเล็กทรอนิกส์ ไฟเขียวแนวปฏิบัติคุ้มครองข้อมูลส่วนบุคคลของสวทช. – เห็นชอบออกใบอนุญาต 3 บริษัทให้บริการชำระเงินทางอิเล็กทรอนิกส์
วันอังคารที่ 27 มิถุนายน 2560
คณะกรรมการธุรกรรมทางอิเล็กทรอนิกส์ ไฟเขียวแนวปฏิบัติคุ้มครองข้อมูลส่วนบุคคลของสวทช. – เห็นชอบออกใบอนุญาต 3 บริษัทให้บริการชําระเงินทางอิเล็กทรอนิกส์
คณะกรรมการธุรกรรมทางอิเล็กทรอนิกส์ฯ
รมว.กระทรวงดิจิทัลฯ ประธานคณะกรรมการธุรกรรมทางอิเล็กทรอนิกส์ เผย ที่ประชุมเห็นชอบแนวนโยบายการคุ้มครองข้อมูลส่วนบุคคลของ สวทช. สอดคล้องตามหลักการของประกาศคณะกรรมการฯ พร้อมเห็นชอบให้ออกใบอนุญาตการประกอบธุรกิจบริการการชําระเงินทางอิเล็กทรอนิกส์แก่ 3 บริษัท สนับสนุนการทําธุรกรรมออนไลน์
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยว่า ในการประชุมคณะกรรมการธุรกรรมทางอิเล็กทรอนิกส์ ครั้งล่าสุดเมื่อสัปดาห์ที่ผ่านมา ได้มีมติเห็นชอบแนวนโยบายและ แนวปฏิบัติในการคุ้มครองข้อมูลส่วนบุคคลของสํานักงานพัฒนาวิทยาศาสตร์และเทคโนโลยีแห่งชาติ (สวทช.) ที่ได้นําเสนอคณะกรรมการฯ เพื่อพิจารณาให้ความเห็นชอบตามความในมาตรา 7 แห่งพระราชกฤษฎีกากําหนดหลักเกณฑ์และวิธีการในการทําธุรกรรมทางอิเล็กทรอนิกส์ภาครัฐ พ.ศ. 2549 ซึ่งแนวนโยบายและแนวปฏิบัติในการคุ้มครองข้อมูลส่วนบุคคลดังกล่าว มีความครบถ้วน ชัดเจน สอดคล้องตามหลักการของประกาศคณะกรรมการฯ และเป็นไปตามหลักเกณฑ์แนวทางการตรวจนโยบายและแนวปฏิบัติในการคุ้มครองข้อมูลส่วนบุคคลที่คณะอนุกรรมการฯ กําหนด
นอกจากนั้นที่ประชุมยังได้มีการพิจารณาการออกใบอนุญาตตามพระราชกฤษฎีกาว่าด้วยการควบคุมดูแลธุรกิจบริการการชําระเงินทางอิเล็กทรอนิกส์ พ.ศ. 2551 โดยมีผู้ประสงค์ขอรับใบอนุญาตจํานวน 3 ราย 4 ใบอนุญาต คือ บริษัท ออล-เวย์ส จํากัด บริษัท เพย์ เอนเทอร์ไพร์ซ จํากัด และบริษัท มีเดีย เซ็นเตอร์ จํากัด ซึ่งธนาคารแห่งประเทศไทย (ธปท.) ได้พิจารณาการขอรับใบอนุญาตการประกอบกิจการของทั้ง 3 บริษัท แล้วเห็นว่า ผู้ให้บริการทั้ง 3 ราย ได้ยื่นเอกสารครบถ้วน ถูกต้อง มีคุณสมบัติเป็นไปตามกฎหมาย และมีความพร้อมในการให้บริการ รวมทั้ง มีแนวทางการรักษาความมั่นคงปลอดภัยทางระบบสารสนเทศในส่วนเกี่ยวกับการให้บริการการชําระเงินทางอิเล็กทรอนิกส์ตามหลักเกณฑ์ที่กําหนด ดังนั้น ที่ประชุมจึงได้เห็นชอบให้ออกใบอนุญาตการประกอบธุรกิจบริการการชําระเงินทางอิเล็กทรอนิกส์ ประเภทบัญชี ค (3) การให้บริการชําระเงินทางอิเล็กทรอนิกส์ผ่านอุปกรณ์อย่างใดอย่างหนึ่งหรือผ่านทางเครือข่าย ให้กับ 3 บริษัทดังกล่าว พร้อมทั้งให้คณะกรรมการฯ กําหนดเงื่อนไขประกอบการอนุญาตเพิ่มเติม เพื่อให้การปฏิบัติของบริษัทฯ เป็นไปอย่างถูกต้องด้วย
“สําหรับผลการดําเนินงานของคณะกรรมการธุรกรรมทางอิเล็กทรอนิกส์ที่ผ่านมานั้น ได้มีการขับเคลื่อนงานต่างๆ มาอย่างต่อเนื่อง อาทิ นโยบายสําคัญ เสนอแนะการออกกฎหมาย กฎ ระเบียบ มาตรการ ประกาศที่เกี่ยวข้องกับการทําธุรกรรมทางอิเล็กทรอนิกส์ การกํากับดูแลธุรกิจบริการการชําระเงินทางอิเล็กทรอนิกส์ (e-Payment) การกํากับดูแลธุรกรรมทางอิเล็กทรอนิกส์ภาครัฐ การผลักดันมาตรฐานด้านความมั่นคงปลอดภัย และมาตรฐานต่างๆ ที่เกี่ยวข้อง รวมทั้งเห็นชอบให้มีการจัดทําผลการศึกษาและวิเคราะห์ความร่วมมือ ผลกระทบที่อาจจะเกิดจากร่างข้อบทพาณิชย์อิเล็กทรอนิกส์ภายใต้ความตกลงหุ้นส่วนทางเศรษฐกิจระดับภูมิภาค (Regional Comprehensive Economic Partnership: RCEP) ตลอดจนศึกษา วิเคราะห์ และดําเนินการจัดทํากระบวนการธุรกิจและ Framework กลางของระบบนําร่องเพื่อสนับสนุนการทําธุรกรรมทางอิเล็กทรอนิกส์ด้านการเกษตร นอกจากนี้ปัจจุบันคณะกรรมการฯ ยังอยู่ระหว่างดําเนินการภารกิจสําคัญทั้งด้านนโยบาย การบังคับใช้และการกํากับดูแลกฎหมายที่เกี่ยวข้อง รวมถึงการกระตุ้น/การสร้างความตระหนักเชิงส่งเสริมให้กับภาครัฐ ภาคเอกชน และประชาชนอีกด้วย” ดร.พิเชฐฯ กล่าว
*****************************